
ҚАЗАҚСТАН РЕСПУБЛИКАСЫНЫҢ ҚАРЖЫ НАРЫҒЫН ЖӘНЕ 

ҚАРЖЫ ҰЙЫМДАРЫН РЕТТЕУ МЕН ҚАДАҒАЛАУ АГЕНТТІГІ

БАСҚАРМАСЫНЫҢ    ҚАУЛЫСЫ

Алматы қаласы 

      2008 жылғы 29 желтоқсандағы 
                      № 238

Орталық депозитарий қызметін жүзеге асыру ережесін бекіту туралы
 «Қазақстан Республикасының кейбір заңнамалық актілеріне қаржы жүйесінің тұрақтылығы мәселелері бойынша өзгерістер мен толықтырулар енгізу туралы» 2008 жылғы 23 қазандағы Қазақстан Республикасының Заңын іске асыру мақсатында Қазақстан Республикасы Қаржы нарығын және қаржы ұйымдарын реттеу мен қадағалау агенттігінің (бұдан әрі - Агенттік) Басқармасы ҚАУЛЫ ЕТЕДІ:
1. Орталық депозитарийдің қызметті жүзеге асыру ережесі осы қаулының 1-қосымшасына сай бекітілсін.
2. Агенттік Басқармасының «Орталық депозитарий қызметін жүзеге асыру ережесін бекіту туралы» 2006 жылғы 27- мамырдағы № 128 қаулысы (Нормативтік құқықтық актілерді мемлекеттік тіркеу тізілімінде № 4265 тіркелген) өзінің күшін жойды деп танылсын.
3. Осы қаулы 2010 жылдың 1 қаңтарынан бастап қолданысқа енгізіледі.
4. Орталық депозитарий 2009 жылдың 1 қазанына дейінгі мерзімде өзінің ішкі құжаттарын осы қаулының талаптарына сәйкестендірсін. 

5. Бағалы қағаздар нарығының субъектілерін және жинақтаушы зейнетақы қорларын қадағалау департаменті (М.Ж. Хаджиева):
1) Заң департаментiмен (Н.В. Сәрсенова) бірлесіп, осы қаулыны Қазақстан Республикасының Әдiлет министрлiгiнде мемлекеттiк тiркеу шараларын қолға алсын;

2) осы қаулы Қазақстан Республикасының Әдiлет министрлiгiнде мемлекеттiк тiркелген күннен бастап он күндiк мерзiмде оны Агенттiктiң мүдделi бөлiмшелерiне, «Қазақстан қаржыгерлерiнiң қауымдастығы» заңды тұлғалар бiрлестiгiне, Орталық депозитарийге мәлімет үшін жіберсін.

6. Агенттік Төрайымының Қызметі (А.Ө.Кенже) осы қаулыны Қазақстан Республикасының бұқаралық ақпарат құралдарында жариялау шараларын қолға алсын. 

7. Осы қаулының орындалуын бақылау Агенттік Төрайымының орынбасары А.Ө. Алдамбергенге жүктелсін.

Төрайым 







Е. Бахмутова

Қазақстан Республикасы Қаржы нарығын және 
қаржы ұйымдарын реттеу мен қадағалау агенттігi 
Басқармасының 2008 жылғы «29» желтоқсандағы 
№ 238 қаулысымен бекітілген 

Орталық депозитарий қызметін жүзеге асыру
ережесi
Орталық депозитарий қызметін жүзеге асыру жөніндегі осы ереже Қазақстан Республикасының Азаматтық кодексіне, «Қазақстан Республикасындағы банктер және банк қызметі туралы» Қазақстан Республикасының 1995 жылғы 31 тамыздағы, «Төлемдер және ақша аударымдары туралы» Қазақстан Республикасының 1998 жылғы 29 маусымдағы, «Бағалы қағаздар рыногы туралы» Қазақстан Республикасының 2003 жылғы 2 шілдедегі Заңдарына сәйкес әзірленді және орталық депозитарийдің бағалы қағаздар рыногындағы қызметін жүзеге асыру талаптары мен тәртібін белгілейді.
 

1-тарау. Жалпы ережелер
1. Осы Ережеде мынадай ұғымдар пайдаланылады:
1) бастапқы дилер (бастапқы агент) - мемлекеттік бағалы қағаздарды бастапқы орналастыруға қатысуға Қазақстан Республикасының заңнамасымен белгіленген тәртіппен жіберілген номиналды ұстаушы есебінде клиенттердің шоттарын жүргізу құқығымен бағалы қағаздар рыногында брокерлік және дилерлік қызметті жүзеге асыру лицензиясына ие ұйым;
2) депонент клиенті - номиналды ұстаушы қызметін көрсету туралы олармен жасалған шартқа сәйкес депонент қызметін пайдаланатын жеке немесе заңды тұлға;

3) есеп айырысу ұйымы - орталық депозитарийдің тапсырмасы бойынша ұлттық валютадағы (Қазақстан Республикасының Ұлттық Банкі) және шетел валютасындағы (Қазақстан Республикасының бағалы қағаздар рыногында және шетелде кастодиандық қызметті жүзеге асыратын банктер, халықаралық депозитарийлер, шетел депозитарийлері және кастодиандар) ақшаны аударуды және есепке алуды жүзеге асыратын ұйым;
4) есепке алу ұйымы - қаржы құралдарын есепке алу үшін орталық депозитарий атына жеке шоттары ашылған тіркеуші, кастодиан банк, халықаралық және шетел депозитарийлері;
5) жеке шоттардың бірыңғай жүйесі - жүргізілуін тіркеушілер жүзеге асыратын бағалы қағаздарды ұстаушылардың тізілімдері жүйесіндегі мәліметтер жиынтығын көрсететін, орталық депозитарий қалыптастырған деректер базасы;
6) қосалқы шот - уәкілетті органның лицензиясы негізінде немесе Қазақстан Республикасының заңнамалық актілеріне сәйкес бағалы қағаздар рыногында дилерлік қызметті жүзеге асыратын депонетке (депонент клиентіне) немесе ұйымдарға тиесілі қаржы құралдарын есепке алуға арналған жеке шот шеңберінде ашылатын қосалқы шот;
7) резерв орталығы - орталық депозитарийдің есепке алу жүйесін және жеке шоттардың бірыңғай жүйесін енгізу жүйесін құрайтын электронды деректердің сақталуын жүзеге асыратын ұйым;
8) уәкілетті орган - бағалы қағаздар рыногын реттеу мен қадағалауды жүзеге асыратын мемлекеттік орган.
2. Орталық депозитарийдің ұйымдық құрылымына бағалы қағаздар рыногында кәсіби қызметті орталық депозитарийдің жүзеге асыру тәртібіне ішкі бақылауды жүзеге асыратын бөлімше енгізіледі, бөлімше орталық депозитарийдің директорлар кеңесіне тікелей бағынады және орталық депозитарийдің бөлімшелерінде басқа қызмет атқармайтын үш немесе одан да көп қызметкерлерден тұрады.
Бағалы қағаздар рыногында орталық депозитарийдің қызметін және банк операцияларының жекелеген түрлерін жүзеге асыру тәртібіне ішкі бақылауды жүзеге асыратын бөлімше құрылымы, міндеттері, функциялары, өкілеттілігі және жауапкершілігі орталық депозитарийдің директорлар кеңесінің шешімімен бекітілген ережемен реттеледі.
Орталық депозитарий органдарын құру және функцияларының жұмысы «Акционерлік қоғамдар туралы» Қазақстан Республикасының 2003 жылғы 13 мамырдағы Заңының негізінде жүзеге асырылады.
3. Орталық депозитарийдің ұйымдық құрылымында мыналарды жүзеге асыратын жекелеген бөлімшелер бар:

1) депозитарлық қызметті;

2) жеке шоттардың бірыңғай жүйесін жүргізу жөніндегі қызметті  жүзеге асыратын.

Бір бөлімше қызметкерлерінің басқа бөлімше қызметкерлерінің функциялары мен міндеттерін қоса атқаруына жол берілмейді.
4. Орталық депозитарий мыналардың құрылуына және қызметіне қатыса алады:
1) рейтингтік агенттіктердің;
2) ақпараттық-талдау қызметін көрсететін ұйымдардың;
3) орталық депозитарийдің қызметіне техникалық қызмет көрсетуді жүзеге асыратын ұйымдардың;
4) клирингтік немесе есеп айырысу ұйымдарының.
5. Орталық депозитарий орталық депозитарийдің есепке алу жүйесін және жеке шоттарының бірыңғай жүйесін құрайтын электрондық деректердің резервтік көшірмесін жасауды және оларды сақтауды жүзеге асырады. 

Орталық депозитарийдің есепке алу жүйесін және жеке шоттарының бірыңғай жүйесін құрайтын электрондық деректердің резервтік көшірмесін орталық депозитарий күн сайын жүзеге асырады. Резервтік көшірмелер ақпаратқа рұқсатсыз кіруден қорғалуға жатады және оларды жаңартылған резервтік көшірмелермен ауыстырғанға дейін сақталады.
Резервтік көшірмелерді сақтау резерв орталығында не сейфтік операцияларды жүзеге асыратын ұйымда ақпараттың сыртқы тасымалдағыштарында жүзеге асырылады.
Резервті көшірмелерді сақтау шартын жасаған (бұзған) сәттен бастап он күнтізбелік күннің ішінде орталық депозитарий бұл туралы уәкілетті органға шарт жасаған (бұзған) ұйымның атауын, сондай-ақ шарт жасалған күн мен оның нөмірін көрсете отырып хабарлайды.
2-тарау. Депозитарлық қызмет көрсету шарты және банктік шот шарты
6. Депозитарлық қызметті жүзеге асыру барысында орталық депозитарий клиенттері болып уәкілетті органның лицензиясы негізінде немесе Қазақстан Республикасының заңнамасына сәйкес бағалы қағаздар нарығында дилерлік қызметті жүзеге асыратын депоненттер, олардың клиенттері және ұйымдар болып табылады.
Орталық депозитарий банк шоттарын ашу мен жүргізу жөніндегі операцияларды жүзеге асырған кезде орталық депозитарийдің клиенттері болып уәкілетті органның лицензиясы негізінде және Қазақстан Республикасының заңнамасына сәйкес бағалы қағаздар нарығында дилерлік қызметті жүзеге асыратын, орталық депозитариймен банк (ағымдағы немесе корреспонденттік) шоты шарттарын жасаған депоненттер және ұйымдар болып табылады.
7. Орталық депозитарийдің ережелер жиынтығын сақтау орталық депозитарийдің депоненттері болып табылатын және (немесе) орталық депозитарий қызметін пайдаланатын барлық субъектілер үшін міндетті болып табылады.
Орталық депозитарий өз клиенттері мен сауда-саттықты ұйымдастырушыларды ережелер жиынтығындағы барлық өзгерістер мен толықтыруларды оларды қолданысқа енгізген күнге дейін он бес күнтізбелік күннен кешіктірмей хабарлайды.
8. Орталық депозитарий уәкілетті органның лицензиясы негізінде немесе Қазақстан Республикасы заңнамасына сәйкес бағалы қағаздар нарығында  дилерлік қызметті жүзеге асыратын депоненттермен және ұйымдармен депозитарлық қызмет көрсету шарттарын және банк шоты шарттарын жасайды. Шарттар жазбаша нысанда жасалуы тиіс.
Орталық депозитарий бағалы қағаздарды номиналды ұстау қызметін көрсету кезінде депозитарлық қызмет көрсету шартында Қазақстан Республикасының заңнамасына сәйкес номиналды ұстау туралы шарттың нормалары болуы тиіс.
Банк шоты шартын жасау талаптары мен тәртібі Қазақстан Республикасының заңнамасымен және орталық депозитарийдің ережелер жиынтығымен белгіленеді.
3-тарау. Орталық депозитарийдің депозитарлық қызметi
9. Орталық депозитарий өз клиенттерінің эмиссиялық бағалы қағаздары мен өзге қаржы құралдары жөніндегі мәмілелерін тіркеу, құқықтарын есепке алуды жүргізу және растау мақсатында жеке шоттарын (қосалқы шоттарын) ашады және күнін, уақытын әрі оларды жүргізу негіздерін көрсете отырып, жеке шоттар (қосалқы шоттар) бойынша барлық операциялардың есебін жүргізеді.
10. Орталық депозитарий клиенттерінің қаржы құралдарын есептеу орталық депозитарийдің өзіне тиесілі қаржы құралдардан бөлек баланстан тыс шоттарда жүргізіледі.
11. Орталық депозитарийдің есепке алу жүйесінде жеке шоттар мынадай заңды тұлғаларға ашылады:
1) бағалы қағаздар нарығында кастодиандық қызметті жүзеге асыруға уәкілетті органның берген лицензиясына ие;
2) номиналды ұстаушы ретінде клиенттердің шоттарын жүргізу құқығымен бағалы қағаздар рыногында брокерлік және дилерлік қызметті жүзеге асыруға уәкілетті органның берген лицензиясына ие;
3) Қазақстан Республикасының Ұлттық  Банкіне;
4) бағалы қағаздар рыногында дилерлік қызметті жүзеге асыруға уәкілетті органның берген лицензиясына ие;
5) Қазақстан Республикасының заңнамасымен сәйкес уәкілетті органның лицензиясыз дилерлік қызметті жүзеге асырушыларға;
6) шетел депозиттері мен кастодиандарға.
Орталық депозитарийдің есепке алу жүйесінде жоғарыда аталған заңды тұлғаларға бір ғана жеке шот ашылуы мүмкін.

12. Осы Ереженің 10-тармағының 4) және 5) тармақшаларында көрсетілген жеке шоттарда осы жеке шот ашылған орталық депозитарий клиентіне тиесілі қаржы құралдарын есепке алуға арналған бір ғана қосалқы шот ашылады.
13. Депоненттер мен олардың клиенттерінің қаржы құралдарының бөлек есепке алынуын қамтамасыз ету үшін депоненттің жеке шотында мынадай қосалқы шоттар ашылады:
1) депонент атына ашылған және депонентке тиесілі қаржы құралдарын есепке алуға арналған депоненттің қосалқы шоты;
2) депонент клиентінің атына ашылған және депоненттің белгілі бір клиентіне тиесілі қаржы құралдарын есепке алуға арналған ұстаушының қосалқы шоты;
3) номиналды ұстаушының атына ашылған және номиналды ұстаушыға берілген қаржы құралдарын есепке алуға арналған номиналды ұстаушының қосалқы шоты. Номиналды ұстаушының қосалқы шоты мыналарға ашылады:
шетелдік депозитарийдің және кастодианның клиентіне;
басқа мемлекеттердің заңнамасына сәйкес шығарылған қаржы құралдарын есепке алу үшін кастодианның клиенті болып табылатын Қазақстан Республикасының резидент номиналды ұстаушысына;
кастодиан клиенті болып табылатын Қазақстан Республикасының резиденті емес номиналды ұстаушысына;
4) эмитент атына ашылған және эмитент бағалы қағаздардың қайталама рыногында сатып алған қаржы құралдарын есепке алуға арналған эмитенттің қосалқы шоты;
5) эмитент атына ашылған және осы эмитенттің орналастырылмаған қаржы құралдарын есепке алуға арналған жарияланған бағалы қағаздарды есепке алуға арналған эмитенттің қосалқы шоты.
Жеке шотта депоненттің бір ғана қосалқы шоты ашылуы мүмкін.
14. Орталық депозитарийдің депоненті номиналды ұстаушы есебінде клиенттердің шоттарын жүргізу құқығымен кастодиандық, брокерлік және дилерлік қызметті қоса атқарған кезде:
1) осы Ереженің 12-тармағының 2), 4) және 5) тармақшаларында көрсетілген қосалқы шоттар номиналды ұстау қызметін көрсету арқылы брокерлік қызмет көрсету туралы жасалған шарт негізінде ашылады;
2) осы Ереженің 12-тармағының 2) және 3) тармақшаларында көрсетілген қосалқы шоттар кастодиандық шарт негізінде мыналардың атына ашылады:
кастодиандық қызмет көрсетуге берілген оларға тиесілі қаржы құралдарын есепке алатын Қазақстан Республикасының резиденттерінің;
басқа мемлекеттердің заңнамасына сәйкес шығарылған қаржы құралдарын есепке алу үшін Қазақстан Республикасының номиналды ұстаушы резиденттерінің;
Қазақстан Республикасының резидент еместерінің номиналды ұстаушыларының.
15. Орталық депозитарий клиенттерінің жеке шоттарын (қосалқы шоттарын) ашу және жүргізу тәртібі Қазақстан Республикасының заңнамасымен және орталық депозитарийдің ережелер жиынтығымен белгіленеді.
16. Орталық депозитарий қаржы құралдарымен жасалған мәмілелерді тіркеу жөніндегі операцияларды және ақпараттық операцияларды осы Ереженің 11-тармағында көрсетілген заңды тұлғалардың немесе сауда-саттықты ұйымдастырушының тиісті бұйрықтарының негізінде жүзеге асырады. Ақпараттық операциялар орталық депозитарийдің ережелер жиынтығымен көзделген жағдайларда депонент клиенттерінің бұйрықтары негізінде жүзеге асырылуы мүмкін.
17. Орталық депозитарий бұйрықты алған сәттен бастап үш күнтізбелік күн ішінде оның орындалмау себептерін көрсете отырып, жазбаша бас тартуды мынадай жағдайларда ресімдейді:
1) орталық депозитарий клиентінің бағалы қағаздар рыногында кәсіби қызметті жүзеге асыруға арналған іс-қимылын тоқтата тұрғанда немесе лицензиясын айырғанда (басқа депонентке номиналды ұстауға бағалы қағаздарды аудару жөніндегі немесе орталық депозитарийдің номиналды ұстауындағы бағалы қағаздарды шығарған операциялар мен ақпараттық операцияларды қоспағанда);
2) Қазақстан Республикасының заңнамасына сәйкес бағалы қағаздардың айналысқа жіберілуін тоқтата тұруға немесе тоқтатуға (ақпараттық операцияларды қоспағанда) уәкілетті органмен немесе уәкілетті мемлекеттік органдармен бағалы қағаздардың айналысқа жіберілуін тоқтата тұрған немесе тоқтатқан кезде;
3) бағалы қағаздар шығарылымының талаптарына сәйкес бағалы қағаздардың айналысқа шығарылуын тоқтата тұрған немесе тоқтатқан кезде (ақпараттық операцияларды қоспағанда);
4) бұйрықтың орталық депозитарийдің ережелер жиынтығымен белгіленген нысанға сәйкес келмеген кезінде;
5) толтыру үшін міндетті бұйрық деректемелерінің болмауы, сондай-ақ дұрыстаулар немесе түзетулер болған кезде;
6) бұйрықтардағы қойылған қол үлгілердің (мөр бедерлеріндегі) нотариат куәландырған үлгілерге (бедерлерге) сәйкес келмегенде;
7) бұйрықта көрсетілген жеке шот немесе қосалқы шот оқшауланғанда;
8) бұйрықта көрсетілген бағалы қағаздарда қиындық болған кезде;
9) орталық депозитарий клиенттерінің шоттарында (қосалқы шоттарында) қаржы құралдарының және(немесе) ақшаның қажетті саны болмаған кезде;
10) қарсы бұйрық болмаған кезде;
11) номиналды ұстаудағы (номиналды ұстаудан) бағалы қағаздарды енгізу(шығару) жөніндегі орталық депозитарийдің бұйрығын есепке алу ұйымының орындамағаны туралы хабарламаны алған кезде;
12) мәміле Қазақстан Республикасының заңнамасына сәйкес келмеген кезде;
13) орталық депозитарийдің ережелер жиынтығымен белгіленгеннен өзге жағдайларда. 
Жазбаша бас тарту почтамен және(немесе) қолға беру арқылы, және(немесе) электронды почтамен, және(немесе) факсимильді, және(немесе) телексті, және(немесе) телеграфтық хабарламамен немесе Орталық депозитарийдің жиынтықты ережесінде көзделген өзге де мүмкін байланыс түрлері арқылы жіберіледі.  
18. Орталық депозитарий құжат нысанында шығарылған қаржы құралдарын және клиенттердің олар бойынша құқықтары туралы жазбаларды, оның ішінде көрсетілген ақпаратты көшіру жүйесін және жазбаларды сақтаудың қауіпсіз жүйесін пайдалану арқылы сақтау үшін қажетті жағдайлармен қамтамасыз етеді.
19. Орталық депозитарий құжат нысанында шығарылған қаржы құралдарын материалсыздандыруды өзінің орталық депозитарий клиенттерінің жеке шоттарындағы (қосалқы шоттарындағы) номиналды ұстауды есепке алу жүйесінде көрсетілген қаржы құралдары бойынша құқықтарын есепке алу және куәландыру арқылы жүзеге асырады. 
Орталық депозитарий қаржы құралдары бойынша клиенттердің құқықтарын орталық депозитарийдің есепке алу жүйесінде жеке шоттан (қосалқы шоттан) үзінді жазбаны беру арқылы растайды.
20. Орталық депозитарий материалсыздандырылған қаржы құралдарын Қазақстан Республикасы заңнамасымен белгіленген тәртіппен сақтауды жүзеге асырады.
21. Номиналды ұстаудағы қаржы құралдарымен мәмілелер бойынша, сондай-ақ бағалы қағаздар бойынша кірісті төлеу бойынша және оларды өтеген кезде төлем агентінің функцияларын орындау мақсатында орталық депозитарий бір мезгілде клиенттерге номиналдық ұстауды есепке алу жүйесінде жеке шоттар (қосалқы шоттар) мен банк шоттарын ашады.
22. Орталық депозитарий депоненттерінің және оның клиенттерінің ақшасын есепке алу баланстан тыс шоттарда бөлек жүзеге асырылады. Орталық депозитарий депонентінің әрбір клиентіне жеке баланстан тыс шот ашылады. 

Клиенттердің және депоненттердің ақшасын есепке алуды орталық депозитарий екі банктік шоттар ашу жолымен жеке жүзеге асырады.
23. Қаржы құралдарымен мәмілелерді жасаған кезде ақша бойынша есеп айырысуды орталық депозитарийдің тапсырмасы бойынша орталық депозитарий немесе есеп айырысу ұйымы жүзеге асырады.
24. Орталық депозитарий қаржы құралдарын номиналды ұстау бойынша функцияларды орындау аясында орталық депозитарийдің есепке алу жүйесінде ол туралы мәлімет болмаған оның клиентінің артықшылығы бар сатып алу құқығын іске асыруға өтінімді депоненттен алғаннан кейінгі жұмыс күнінен кешіктірмей осы өтінімді эмитентке жібереді.
25. Орталық депозитарий номиналды ұстау қызметін көрсету мақсатында өз атына:
1) бағалы қағаздарды ұстаушылардың тізілімі жүйесінде номиналды ұстаушының жеке шотын;
2) қаржы құралдарын есепке алу үшін кастодиан банктерде, халықаралық және шетелдік депозитарийлердегі жеке шоттарын;
3) орталық депозитарий кірісті төлеген кезде және(немесе) орталық депозитарийдің номиналды ұстауындағы қаржы құралдарын өтеген кезде алатын ақшаны есептеу үшін, сондай-ақ Қазақстан Республикасынан тыс жерлерде қаржы құралдарымен мәмілелерді жасау үшін кастодиан банктерде, халықаралық және шетелдік депозитарийлерде банк шоттарын ашады.

26. Мемлекеттік бағалы қағаздарды есепке алу және олар бойынша құқықтар орталық депозитарийдің бастапқы дилерлердің (бастапқы агенттердің) жеке шоттарының шеңберінде ашылған тек қосалқы шоттары бойынша жүзеге асырылады.
Орталық депозитарийдің мемлекеттік бағалы қағаздармен жасалатын мәмілелерге депозиторлық қызмет көрсетудің жүзеге асыру шарты мен тәртібі Қазақстан Республикасының заңнамасымен және орталық депозитарийдің ережелер жиынтығымен айқындалады.
27. Орталық депозитарий клиенттер алдында олардың жеке шоттарының (қосалқы шоттарының), банк шоттарының және көрсетілген шоттар бойынша жасалатын операциялардың жай-күйі туралы есеп береді.
Клиенттердің жеке шоттарынан (қосалқы шоттарынан) және банк шоттарынан үзінді жазбаларды ұсыну мерзімі Қазақстан Республикасының заңнамасымен және орталық депозитарийдің ережелер жиынтығымен белгіленеді.
4-тарау. Жеке шоттардың бірыңғай жүйесін жүргізу жөніндегі қызмет
28. Жеке шоттардың бірыңғай жүйесін жүргізу жөніндегі қызметті жүзеге асыру кезінде орталық депозитарий клиенттері уәкілетті органның лицензиясы негізінде бағалы қағаздар ұстаушылар тізілімі жүйесін жүргізу жөніндегі қызметті жүзеге асырады (бұдан әрі - тіркеушілер).
29. Орталық депозитарийдің ереже жиынтығының жеке шоттардың бірыңғай жүйесін жүргізу тәртібіне қатысты бөлігін қадағалау тіркеушілер үшін міндетті болып табылады. 

Орталық депозитарий тіркеушілерді жеке шоттардың бірыңғай жүйесін жүргізу жөніндегі тәртіпке қатысты ереже жиынтығына енгізілетін барлық өзгерістер мен толықтырулар туралы олар қолданысқа енгізілетін күнге дейінгі отыз күнтізбелік күннен кешіктірмей хабардар етеді.  
30. Орталық депозитарий уәкілетті органның нормативтік құқықтық актісімен бекітілген үлгі нысанға сәйкес тіркеушілермен жеке шоттардың бірыңғай жүйесін жүргізу жөнінде шарттар жасайды. 
31. Орталық депозитарий жеке шоттардың бірыңғай жүйесін жүргізу жөніндегі қызметті жүзеге асыру кезінде: 
1) жеке шоттардың бірыңғай жүйесінде бағалы қағаздармен мәмілелерді көрсету үшін тіркеушінің электрондық өкімін алғаннан кейін жеке шоттардың бірыңғай жүйесі берген бағалы қағаздарды ұстаушылар тізілім жүйесінде ашылған мәмілеге қатысушылардың жеке шоттарында бар бағалы қағаздар санының сәйкестігін тексереді; 
 2) жеке шоттардың бірыңғай жүйесінде бағалы қағаздармен мәмілелерді көрсетеді не Қазақстан Республикасының заңнамасымен белгіленген жағдайларда оны көрсетуден бас тартуды жібереді;
3) тіркеушінің тиісті электрондық өкімін алған кезде жеке шоттардың бірыңғай жүйесіне өзгеріс енгізеді;

4) Қазақстан Республикасының заңнамасымен және Орталық депозитарийдің жиынтық ережесімен белгіленген тәртіп пен жағдай бойынша жеке шоттардың бірыңғай жүйесіне ақпарат береді;

5) бағалы қағаздарды ұстаушылар тізілімін жүргізу жүйесіндегі жеке шоттың үзінді жазбасында, жеке шоттардың бірыңғай жүйесіндегі мәліметтерде тіркеуші көрсеткен бағалы қағаздардың саны, түрі туралы мәліметтер сәйкес келмеген жағдайда эмиссиялық бағалы қағаздарға деген құқық расталады; 
6) тіркеушінің лицензиясының, сондай-ақ бағалы қағаздарды ұстаушылар тізілім тіркеушісінің жаңа тіркеушіге беру іс-қимылы тоқтатыла тұрған немесе лицензиясынан айырған жағдайда жеке шоттардың бірыңғай жүйесінде бар мәліметтерді эмитент бағалы қағаздарды ұстаушылар тізілім жүйесін жүргізу жөніндегі жаңа шарт жасаған  жаңа тіркеушіге береді;

7) жеке шоттардың бірыңғай жүйесінде бар ақпараттың сақталуын және құпиялылығын қамтамасыз етеді.
32. Орталық депозитарий жеке шоттардың бірыңғай жүйесінде бағалы қағаздармен мәмілелер көрсетуді жеке шоттар бойынша тиісті операциялар жүргізу жолымен тіркеушінің электрондық өкімін алған күні жүзеге асырады. Тіркеушінің электрондық өкімінің нысаны және оны беру тәртібі Орталық депозитарийдің жиынтық ережесімен белгіленеді. 
33. Тіркеушінің бағалы қағаздарды ұстаушылар тізілім жүйесіне енгізетін барлық өзгерістері тіркеушінің өкімін алған күні жеке шоттардың бірыңғай жүйесіне енгізілуі тиіс және ол Орталық депозитарийге орталық депозитарийдің жиынтық ережесімен белгіленген тәртіп бойынша жіберіледі. 
34. Орталық депозитарий тіркеушінің электрондық өкімін алған күні жеке шоттардың бірыңғай жүйесіндегі бағалы қағаздармен мәмілелерді көрсету туралы растауды тіркеушіге осы Ереженің 35-тармағында көрсетілген негіздемелер болмаған жағдайда жібереді. 
35. Орталық депозитарий тірекушінің электрондық өкімін алған күні бағалы қағаздармен мәмілелерді көрсетуден және жеке шоттардың бірыңғай жүйесіне өзгерістер енгізуден мына жағдайларда бас тартады: 
1) Орталық депозитарий берген бағалы қағаздарды ұстаушылар тізілім жүйесінде ашылған жеке шоттардағы бар бағалы қағаздар саны сәйкес келмеген жағдайда;
2) мәмілелердің Қазақстан Республикасының заңнама талаптарына сәйкес келмеуі туралы мәліметтер бар болса;

3) тіркеуші лицензиясының іс-қимылы тоқтата тұрылған, айырған не  тоқтатқан жағдайда;

4) бағалы қағаздар айналысын тоқтата тұрған немесе тоқтатқан кезде уәкілетті орган немесе Қазақстан Республикасының заңнамасына сәйкес бағалы қағаздар айналысын тоқтата тұруға немесе тоқтатуға уәкілетті мемлекеттік орган; 
5) бағалы қағаздар шығарылымы талаптарына сәйкес бағалы қағаздар айналысын тоқтата тұрған немесе тоқтатқан кезде;

6) Орталық депозитарий ережесінің Жиынтық нысаны бойынша тіркеушінің электрондық өкімі сәйкес келмесе;

7) тіркеушінің орындалуы міндетті электрондық өкімдерінде деректемелер жоқ болса;

8) электрондық өкімде көрсетілген жеке шотқа тосқауыл қойылған жағдайда;

9) тіркеушінің электрондық өкімінде көрсетілген бағалы қағаздар ауыртпалықты болса.
36. Орталық депозитарий айына бір реттен кем емес мерзімде есепті айдан кейінгі айдың соңғы күнінен кешіктірмей жеке шоттардың бірыңғай жүйесінің деректерін жеке шоттардағы эмиссиялық бағалы қағаздардың саны бойынша жүргізуді тіркеушілер жүзеге асыратын бағалы қағаздар ұстаушылар тізілімі жүйесі деректерімен салыстырады.

37. Бағалы қағаздар ұстаушылар тізілім шартын бұзған (жасаған) күні қалыптасқан қосымша бойынша бағалы қағаздар ұстаушылар тізілім жүйесін жүргізу үшін эмитентпен жасалған шартты  бұзу (жасау) туралы тіркеушінің хабарламасын алған кезде орталық депозитарий жеке шоттардың бірыңғай жүйесінің деректерін тіркеуші жүргізетін бағалы қағаздар ұстаушылар тізілім жүйесінің деректерімен салыстырады. 

38. Осы Ереженің 36 және 37 тармақтарына сәйкес жүзеге асырылатын салыстырып тексеру нәтижесі бойынша жеке шоттардың бірыңғай жүйесінің деректері тіркеуші жүргізетін бағалы қағаздар ұстаушылар тізілім жүйесінің деректерімен сәйкес келген (сәйкес келмеген) жағдайында, салыстырып тексеруді жүзеге асыратын тараптардың уәкілетті өкілдері деректердің сәйкес келгенін (сәйкес келмегенін) салыстырып тексеру актісіне (сәйкес келмеу актісіне) қол қою арқылы растайды. 
39. Салыстырып тексеруді жүзеге асырған тараптар сәйкес келмеу актісін ресімдеген жағдайда, сәйкес келмеу актісін жасаған күннен бастап бір жұмыс күні ішінде ол туралы уәкілетті органға хабарлайды.»;  
Орталық депозитарий жеке шоттардың бірыңғай жүйесіне енгізілетін өзгерістерді бағалы қағаздар ұстаушылар тізілім жүйесіне жазбаларды бастапқы құжаттарға қосымшалар енгізу арқылы тіркеушінің тиісті электрондық өкімі негізінде жасайды.
40. Орталық депозитарий уәкілетті органды мерзімдердің бұзылғандығы туралы былайша хабардар етеді:

1) эмитенттің бағалы қағаздар ұстаушылар тізілімін қабылдау және(немесе) жіберу және эмитенттің бағалы қағаздар ұстаушылар тізілім жүйесін жүргізуге эмитентпен жасалған шартты бұзған кездегі  эмитенттің бағалы қағаздар ұстаушылар тізілім жүйесін құрайтын өзге де құжаттар;

2) уәкілетті орган тіркеуші лицензиясының қолданылуын бір айдан асатын мерзімге тоқтата тұрған жағдайда бағалы қағаздар ұстаушылар тізілім жүйесін жүргізуге эмиенттермен жасалған шарттар бұзылса.
41. Бағалы қағаздар ұстаушылар тізілімі тіркеушісі жаңа тіркеушіге тіркеушінің лицензиясының қолданылуының тоқтатыла тұруы, айыру немесе тоқтату жағдайында орталық депозитарий жеке шоттардың бірыңғай жүйесінде бар мәліметтерді эмитентпен бағалы қағаздар ұстаушылар тізілімі жүйесін жүргізу жөнінде жаңа шарт жасаған жаңа тіркеушіге береді. 
Осы мәліметтерді жіберу жеке шоттардың бірыңғай жүйесінде бар мәліметтерді жаңа тіркеушіге беру қажеттігі туралы уәкілетті органның хабарламасы, эмитенттің тиісті шарты негізінде осы хабарламаны алған күннен соңғы күннен кешіктірмей жүзеге асырылады.    
42. Орталық депозитарий қызметін жүзеге асыру барысында туындайтын және осы Ережеде реттелмеген мәселелер Қазақстан Республикасының заңнамасымен реттеледі.

